കുരുന്നുകള്ക്കു വാക്സിന് വിതരണം ഇന്നു മുതല് പാലക്കാട്: കുഞ്ഞുങ്ങള്ക്കായി യൂണിവേഴ്സല് ഇമ്യൂണൈസേഷന് പരിപാടിയുടെ ഭാഗമായി പുതിയതായി ഉള്പ്പെടുത്തിയ ന്യൂമോകോക്കല് കണ്ജുഗേറ്റ് വാക്സിന് ജില്ലയില് ഇന്നുമുതല് നല്കിത്തുടങ്ങും. ന്യൂമോകോക്കല് രോഗത്തിനെതിരെ ഒന്നരമാസം പ്രായമുള്ള എല്ലാകുട്ടികള്ക്കും പി.സി.വി നല്കണം. കുഞ്ഞിന് ഒന്നരമാസത്തില് മറ്റ് വാക്സിനെടുക്കാനുള്ള സമയത്ത് മാത്രം പി.സി.വി നല്കിയാല് മതി. ഒന്നരമാസത്തെ ആദ്യ ഡോസിന് ശേഷം മൂന്നരമാസം, 9 മാസം എന്നിങ്ങനെയാണ് വാക്സിന് നല്കുന്നത്. ന്യൂമോകോക്കസ് ബാക്ടീരിയ മൂലമുണ്ടാകുന്ന ന്യൂമോണിയ, മെനിജൈറ്റിസ് എന്നിവയില് നിന്നും കുഞ്ഞുങ്ങള്ക്ക് ഈ വാക്സിന് സംരക്ഷണം നല്കും. സ്വകാര്യ ആശുപത്രികളില് 2000 രൂപ വരെ വിലയുള്ള പിസിവി വാക്സിനാണ് സര്ക്കാര് ആശുപത്രികളില് സൗജന്യമായി നല്കുന്നത്. വാക്സിനേഷന്റെ ജില്ലാതല ഉദ്ഘാടനം സ്ത്രീകളുടേയും കുട്ടികളുടേയും ആശുപത്രിയില് ജില്ലാ മെഡിക്കല് ഓഫീസര് ആരോഗ്യം ഡോ. കെ.പി. റീത്ത നിര്വഹിക്കും.